遊長安諸寺聯句 宣陽坊靜域寺 三階院聯句
作者：段成式
朝代：唐

paragraphs: 密密助堂堂，隋人歌檿桑。
雙弧摧孔雀，一矢隕貪狼。
百步望雲立，九規看月張。
獲蛟徒破浪，中乙漫如牆。
還似貫金鼓，更疑穿石梁。
因添挽河力，爲滅射天狂。
絕藝却南牧，英聲來鬼方。
麗龜何足敵，殪豕未爲長。
龍臂勝猨臂，星芒超箭芒。
虛誇絕高鳥，垂拱議明堂。